SKRIFTLIG FORESPØRGSEL E-2455/01

af Camilo Nogueira Román (Verts/ALE) til Kommissionen

(11. september 2001)

Om: Nedlæggelse af den første svelle til jernbanelinjen Ferrol-Tui og højhastighedsforbindelsen fra Galicien til Portugal og til centrum af Europa

I juli 2001 deltog den spanske premierminister og lederen af den galiciske regering i en vel forberedt og stort opsat ceremoni, der blev afholdt for at anbringe den første svelle på et stykke af et dusin kilometer højhastighedsjernbane fra Ferrol til den portugisiske grænse, der principielt indgår i det multimodale projekt Ferrol-Lissabon i de transeuropæiske net. Knap tre måneder før valget i Galicien præsenterer de galiciske og spanske myndigheder anlæggelsen af

dette lille stykke som begyndelsen til Galiciens forbindelse til Porto og Lissabon og centrum af Europa med højhastighedstog, idet de tager Den Europæiske Unions samfinansiering via programmerne for perioden 2000-2006 for givet. Derimod er den portugisiske regering ved at rejse tvivl om anlæggelsen af en højhastighedsjernbane mellem Porto og Vigo, idet den tilsyneladende foretrækker en fordobling af den centralistiske løsning som f.eks. strækningen Porto-Madrid og Lissabon-Madrid, og den spanske regering har ikke givet synlige beviser på, at den projekterer en ægte højhastighedslinje, der skal forbinde Galicien med Europa, eller for at der er afsat de nødvendige budgetmidler statslige eller fra EU til denne linje for perioden 2000-2006. Kan Kommissionen i betragtning af alt dette for så vidt angår dens ansvar, beslutninger og dens budgetoverslag afklare den tvivl og svare på de spørgsmål, der hermed rejses, således at det galiciske samfund kan orienteres på behørig vis og træffe de nødvendige demokratiske beslutninger i forbindelse med et problem, der har så stor betydning for dets fremtid?

Samlet svarafgivet på Kommissionens vegne af Loyola de Palaciopå skriftlige forespørgsler E-2455/01 og E-2466/01

(7. november 2001)

Det ærede medlem henvises til de svar, som Kommissionen har afgivet på det ærede medlems skriftlige forespørgsler nr. E-2189/01(1) og E-2030/01(2). Den eneste videre udvikling siden da har været Kommissionens formelle vedtagelse den 2. oktober 2001 af forslaget til ændring af Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(3), samt forslaget til ændring af Rådets forordning (EF) nr. 2236/95 af 18. september 1995 om generelle regler for Fællesskabets finansielle støtte inden for transeuropæiske net(4).

Disse forslag er nu tilgået Europa-Parlamentet og Rådet. Sigtet med det første forslag er at koncentrere Fællesskabets aktion omkring en række helt nye prioriterede opgaver og projekter af specifik art, omfattende de endnu ikke tilendebragte projekter, der blev vedtaget af Det Europæiske Råd på møderne i Essen den 9. og 10. december 1994 og i Dublin den 13. og 14. december 1996, samt otte andre nye projekter. Sigtet med det andet forslag er at forøge Fællesskabets maksimale tilskud til visse kritiske projekter som led i det transeuropæiske transportnet til 20 % af investeringerne, herunder bl.a. de flaskehalse i jernbanenettet, der findes ved linjeføring gennem naturskabte barrierer.

Blandt de otte ovennævnte projekter sådan som Kommissionen i øvrigt allerede havde annonceret det i hvidbogen: Den europæiske transportpolitik frem til 2010 De svære valg(5) indgår interoperabiliteten mellem højhastighedstogforbindelserne inden for det iberiske net på grundlag af de nationale spanske og portugisiske planer. Som det ærede medlem allerede har fået oplyst, indgår højhastighedsforbindelserne i provinsen Galicia som led i dette projekt.

(1) Se side 36.

(2) EFT C 93 E af 18.4.2002, s. 49.

(3) EFT L 228 af 9.9.1996.

(4) EFT L 228 af 23.9.1995.

(5) KOM(2001) 370 endelig udg.